CELEX: 62019TN0308
Language: el
Date: 2019-05-17 00:00:00
Title: Υπόθεση T-308/19: Προσφυγή-αγωγή της 17ης Μαΐου 2019 — BU κατά Επιτροπής

8.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 230/61
            
         
      Προσφυγή-αγωγή της 17ης Μαΐου 2019 — BU κατά Επιτροπής
      (Υπόθεση T-308/19)
      (2019/C 230/75)
      Γλώσσα διαδικασίας: η ιταλική
      
         Διάδικοι
      
      
         Προσφεύγων-ενάγων: BU (εκπρόσωπος: E. Bonanni, δικηγόρος)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση της 11ης Ιανουαρίου 2019, με την οποία η Επιτροπή αποφάσισε και γνωστοποίησε την πρόθεσή της να συγκροτήσει νέα ιατρική επιτροπή με σκοπό την έκδοση νέας ιατρικής γνωματεύσεως όσον αφορά την αίτηση του προσφεύγοντος-ενάγοντος να αναγνωρισθεί η επιδείνωση της επαγγελματικής ασθενείας του·
               
            
                  —
               
               
                  να κρίνει ότι η απόφαση επί της αιτήσεως αναγνωρίσεως της επιδεινώσεως πρέπει να εκδοθεί βάσει της γνωματεύσεως που ήδη εξέδωσε η ιατρική επιτροπή στις 8 Ιανουαρίου 2014, μη λαμβάνοντας προσηκόντως υπόψη τη διάταξη του άρθρου 12 της κοινής ρυθμίσεως σχετικά με την κάλυψη των κινδύνων ατυχήματος και επαγγελματικής ασθένειας των υπαλλήλων των Ευρωπαϊκών Κοινοτήτων (στο εξής: κοινή ρύθμιση), η οποία ετέθη σε ισχύ την 1η Ιανουαρίου 2006, όπως προκύπτει από το διορθωμένο ένταλμα πληρωμής της 11ης Ιανουαρίου 2019, προκειμένου να υποχρεώσει την Επιτροπή να καταβάλει χρηματικό ποσό ύψους 639 431,37 ευρώ, εκ των οποίων τα 98.372,51 ευρώ έχουν ήδη καταβληθεί, σύμφωνα με την αποζημίωση την οποία προβλέπει το άρθρο 14 της κοινής ρυθμίσεως, ή να διατάξει την εκπλήρωση ανάλογης υποχρεώσεως.
               
            
                  —
               
               
                  να υποχρεώσει την Επιτροπή να καταβάλει ποσό ύψους 5 000 ευρώ για κάθε μήνα καθυστερήσεως ως προς τη λήψη του προσήκοντος μέτρου.
               
            
                  —
               
               
                  να υποχρεώσει την Επιτροπή να καταβάλει αποζημίωση ύψους 100 000 ευρώ για την παράνομη έκδοση του εντάλματος αριθ. 3 της 25ης Ιανουαρίου 2018, κατά παράβαση των αποφάσεων που εκδόθηκαν επί των υποθέσεων T–551/16 και T–212/01.
               
            
                  —
               
               
                  να υποχρεώσει την Επιτροπή να καταβάλει αποζημίωση ύψους 50 000 ευρώ διότι παρέλειψε να θέσει εφαρμόσει τον πίνακα αμοιβών των ορισθέντων ή προς ορισμό ιατρών.
               
            
                  —
               
               
                  να υποχρεώσει την Επιτροπή να καταβάλει αποζημίωση ύψους 100 000 ευρώ λόγω αδικαιολόγητης καθυστερήσεως ως προς την περάτωση της διοικητικής διαδικασίας.
               
            
                  —
               
               
                  να υποχρεώσει την Επιτροπή να καταβάλει αποζημίωση ύψους 1 000 000 ευρώ για την αχαρακτήριστη συμπεριφορά του ιατρού AB, ο οποίος δεν είναι ανεξάρτητος ιατρός, αλλά μισθοδοτείται απευθείας από την ΑΔΑ, λόγω των αμφιλεγόμενων συμπεριφορών που εκτέθηκαν με το δικόγραφο της προσφυγής-αγωγής,
               
            
                  —
               
               
                  τέλος, να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Ο προσφεύγων-ενάγων ζητεί, κατ’ ουσίαν, να καταδικασθεί η Επιτροπή επειδή δεν εξέδωσε απόφαση περί καταβολής στον προσφεύγοντα-ενάγοντα ποσό ύψους 639 421,37 ευρώ, εκ των οποίων τα 98.372,51 ευρώ έχουν ήδη καταβληθεί, το οποίο συνιστά την αποζημίωση που προβλέπει το άρθρο 14 της κοινής ρυθμίσεως, συνεπεία της γνωματεύσεως της ιατρικής επιτροπής της 8ης Ιανουαρίου 2014, στο πλαίσιο της από 7 Ιουνίου 2000 αιτήσεως αναγνωρίσεως της επιδεινώσεως της επαγγελματικής ασθενείας του προσφεύγοντος-ενάγοντος.
      Προς στήριξη της προσφυγής-αγωγής του, ο προσφεύγων-ενάγων προβάλλει:
      
                  1.
               
               
                  Παράβαση του άρθρου 266 ΣΛΕΕ και της υποχρεώσεως συμμορφώσεως προς το δεδικασμένο, καθόσον η Επιτροπή δεν τήρησε το δεδικασμένο των αποφάσεων που εκδόθηκαν στις υποθέσεις T-212/01 και T-551/16, όσον αφορά την πεπλανημένη σύγχυση στην οποία υπέπεσε μεταξύ αναπηρίας αυτής καθαυτήν και αποζημιώσεως κατά το άρθρο 14 της κοινής ρυθμίσεως.
               
            
                  2.
               
               
                  Κατάχρηση εξουσίας εκ μέρους της Επιτροπής.
               
            
                  3.
               
               
                  Παράβαση του άρθρου 73 του ΚΥΚ και της νομολογίας της Ευρωπαϊκής Ένωσης όσον αφορά τη λειτουργία της ιατρικής επιτροπής.
               
            
                  4.
               
               
                  Παραβίαση της αρχής περί εύλογης διάρκειας της διαδικασίας.